CELEX: 32010D0580
Language: sl
Date: 2010-09-27 00:00:00
Title: 2010/580/EU: Izvedbeni sklep Sveta z dne 27. septembra 2010 o dovoljenju Kraljevini Nizozemski, da uporabi ukrep z odstopanjem od člena 193 Direktive 2006/112/ES o skupnem sistemu davka na dodano vrednost

30.9.2010   
            
            
               SL
            
            
               Uradni list Evropske unije
            
            
               L 256/22
            
         IZVEDBENI SKLEP SVETA
   z dne 27. septembra 2010
   o dovoljenju Kraljevini Nizozemski, da uporabi ukrep z odstopanjem od člena 193 Direktive 2006/112/ES o skupnem sistemu davka na dodano vrednost
   (Samo nizozemska različica je verodostojna)
   (2010/580/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 291(2) Pogodbe,
   ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 395(1) Direktive,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               Kraljevina Nizozemska je s pismom, ki ga je generalni sekretariat Komisije evidentiral 29. januarja 2010, zaprosila za dovoljenje za uporabo posebnih davčnih ukrepov v konfekcijski industriji, ki je bil pred tem že predhodno odobren za določeno obdobje z Odločbo 2007/740/ES (2).
            
         
               (2)
            
            
               V skladu s členom 395(2) Direktive 2006/112/ES je Komisija s pismom z dne 25. februarja 2010 obvestila druge države članice o zahtevi Kraljevine Nizozemske. Komisija je 2. marca 2010 s pismom uradno obvestila Kraljevino Nizozemsko, da ima na voljo vse informacije, potrebne za presojo zahteve.
            
         
               (3)
            
            
               Ta ureditev bi Kraljevini Nizozemski omogočila, da v konfekcijski industriji uporabi shemo za prenos obveznosti plačila DDV davčnim organom od podizvajalcev na oblačilno družbo (naročnika). Ta shema bi predstavljala postopek obrnjenega bremena za operacije proti toku v trgovski verigi in se posledično ne bi uporabljala za operaterje, ki prodajajo končnemu potrošniku. Ta postopek ima namen izvajati boj proti goljufijam posebne narave na domačem proizvodnem trgu.
            
         
               (4)
            
            
               Takšne ureditve so v preteklosti dokazale, da so učinkovit preprečevalni ukrep v sektorju, v katerem je pobiranje DDV zaradi težav z identifikacijo in nadzorom dejavnosti podizvajalcev težko. Zato je treba zahtevani ukrep obravnavati kot ukrep za preprečevanje nekaterih vrst davčnih utaj in za preprečevanje izogibanja plačilu davkov v konfekcijski industriji.
            
         
               (5)
            
            
               Na kraj proizvodnje konfekcijskih oblačil vplivajo nizki stroški dela in podizvajalci se brez težav selijo iz ene države v drugo. Zato je bilo z Odločbo 2007/740/ES zahtevano, da Kraljevina Nizozemska spremlja in oceni učinek teh dejavnikov na učinkovitost odstopanja ter Komisiji predloži poročilo do 31. julija 2009.
            
         
               (6)
            
            
               Iz navedenega poročila izhaja, da se je pojav prevar znatno zmanjšal in se je število družb v konfekcijski industriji, upravičenih do ukrepa odstopanja v okviru Odločbe 2007/740/ES, nenehno zmanjševalo zaradi ukrepa odstopanja in razvoja na mednarodnem trgu. Zaradi tega se stabilnost postopoma vrača v konfekcijski sektor Kraljevine Nizozemske.
            
         
               (7)
            
            
               Da bi se ta proces dopolnil, je Kraljevina Nizozemska zaprosila za podaljšanje ukrepa za omejeno obdobje, hkrati pa je najavila, da bo končna odločitev o možni odpravi ukrepa sprejeta leta 2011. Zato je treba primerno odstopanje odobriti do 31. decembra 2012.
            
         
               (8)
            
            
               Če bi Kraljevina Nizozemska menila, da je potrebno nadaljnje podaljšanje ukrepa odstopanja po letu 2012, bi morala Komisiji predložiti novo evalvacijsko poročilo skupaj z navedeno zahtevo po podaljšanju najpozneje 1. aprila 2012.
            
         
               (9)
            
            
               Odstopanje torej ne bo imelo škodljivega učinka na lastna sredstva Evropske unije, pridobljena iz davka na dodano vrednost, niti ne vpliva na DDV, zaračunan v končni fazi potrošnje –
            
         SPREJEL NASLEDNJI SKLEP:
   Člen 1
   Z odstopanjem od člena 193 Direktive 2006/112/ES se Kraljevini Nizozemski dovoli, da do 31. decembra 2012 v konfekcijski industriji uporablja shemo za prenos obveznosti plačila DDV davčnim organom od podizvajalcev na oblačilno družbo (naročnik).
   Člen 2
   Kakršna koli zahteva po podaljšanju ukrepa po letu 2012 mora vključevati predložitev poročila Komisiji s strani Kraljevine Nizozemske, zlasti kar zadeva učinkovitost ukrepa in kakršne koli dokaze o selitvi podizvajalcev v konfekcijski industriji v druge države, poslati pa jo je treba najpozneje do 1. aprila 2012.
   Člen 3
   Ta sklep začne učinkovati z dnem objave.
   Uporablja se od 1. januarja 2010.
   Člen 4
   Kraljevina Nizozemska je naslovnik tega sklepa.
   
      V Bruslju, 27. septembra 2010
      
         
            Za Svet
         
         
            Predsednik
         
         K. PEETERS
      
   
   
      (1)  UL L 347, 11.12.2006, str. 1.
   
      (2)  Odločba Sveta z dne 13. novembra 2007 o dovoljenju Kraljevini Nizozemski, da uporabi ukrep, ki odstopa od člena 193 Direktive Sveta 2006/112/ES o skupnem sistemu davka na dodano vrednost (UL L 300, 17.11.2007, str. 71).